Man met wavrag gevriesde hoenders betrapDie gevriesde hoenderprodukte in die motorhuis. (Foto: Polisie) ŉ 34-jarige man is Donderdag in Motherwell in die Oos-Kaap in hegtenis geneem nadat die polisie hom met ŉ hoop gevriesde hoenders betrap het in ŉ vragmotor wat vermoedelik vroeër die dag gekaap is. Hy sal na verwagting Vrydag in die plaaslike landdroshof verskyn. Kapt. Gerda Swart, polisiewoordvoerder, sê die polisie het op inligting gereageer omtrent ŉ man wat besig was om sakke vol gevriesde hoenders van ŉ swart Corsa-bakkie by ŉ huis in Ingwestraat af te laai. “By die polisie se aankoms by die huis was die motorhuis vol sakke met halfgevriesde hoenders. Die bestuurder van die voertuig was in dié stadium ook besig om van die sakke in sy bakkie te laai. “Verdere ondersoek het onthul dat ŉ afleweringsvragmotor met sakke hoenders dieselfde oggend in Swartkops gekaap is. Die vragmotor is later in Kwazakele gevind.” Swart sê die polisie het beslag gelê op die bakkie sowel as die hoenderprodukte. Dit is intussen aan die maatskappy teruggee wat beroof is toe die vragmotor gekaap is. “Die waarde van die hoender wat teruggevind is, is ongeveer R380 000. “Die ondersoek duur voort en die polisie soek tans na nog verdagtes.”